b'\n_START_ARTICLE_\nJumos dykuma\n_START_PARAGRAPH_\nJumos dykuma (angl. Yuma desert)\xc2\xa0\xe2\x80\x93 Sonoros dykumos dalis pietvakari\xc5\xb3 JAV ir \xc5\xa1iaur\xc4\x97s vakar\xc5\xb3 Meksikoje, Salton sea e\xc5\xbeero baseine. Dalis dykumos apaug\xc4\x99 reta augmenija, dalyje yra sm\xc4\x97lio kopos. Per metus joje i\xc5\xa1lyja vidutini\xc5\xa1kai ma\xc5\xbeiau kaip 200\xc2\xa0mm krituli\xc5\xb3, tod\xc4\x97l tai viena sausringiausi\xc5\xb3 \xc5\xa0iaur\xc4\x97s Amerikos dykum\xc5\xb3. \xc5\xbdmoni\xc5\xb3 apgyvendinta retai. Did\xc5\xbeiausias miestas\xc2\xa0\xe2\x80\x93 Juma (Arizona), ant Kolorado up\xc4\x97s kranto, netoli sienos su Kalifornija.\n_START_SECTION_\nAp\xc5\xbevalga\n_START_PARAGRAPH_\nJumos dykuma apima \xc5\xbeemesniuosius Arizonos pietvakarinio kampo rajonus, driekiasi \xc4\xaf vakarus linko Kolorado up\xc4\x97s. Kitoje up\xc4\x97s pus\xc4\x97je Kalifornijoje yra Low Desert rajonas (irgi Sonoros dykumos dalis), dar vadinamas Kolorado dykuma (angl. Colorado Desert). Nors abu regionus skiria tik Kolorado up\xc4\x97, yra daug augal\xc5\xb3 ir gyv\xc5\xabn\xc5\xb3 r\xc5\xab\xc5\xa1i\xc5\xb3, kurios gyvena tik vienoje up\xc4\x97s pus\xc4\x97je. Pvz., kaktusai did\xc5\xbeioji karnegija (Carnegiea gigantea) auga tik rytiniame krante._NEWLINE__NEWLINE_Jumos dykuma taip pat apima ir sm\xc4\x97l\xc4\x97tas vakarin\xc4\x97s Sonoros lygumas, einan\xc4\x8dias iki Kalifornijos \xc4\xaflankos. Stambiausia dykumos up\xc4\x97 yra Gila (Arizona). Dykumoje yra JAV gamtos paminklas ir UNESCO biosferos rezervatas Organ Pipe Cactus National Monument, vienintel\xc4\x97 vieta, kuriame auga kaktusai Stenocereus thurberi, vadinami \xe2\x80\x9evargon\xc5\xb3 vamzd\xc5\xbeiais\xe2\x80\x9c (angl. Organ Pipe Cactus). \xc5\xa0ioje dykumoje taip pat yra ir du draustiniai\xc2\xa0\xe2\x80\x93 Kofa National Wildlife Refuge ir Cabeza Prieta National Wildlife Refuge._NEWLINE_Pie\xc4\x8diau Arizonos Jumos dykumos \xc5\xa1iaurin\xc4\x97je Meksikoje yra Pinacate ugnikalni\xc5\xb3 sritis ir biosferos rezervatas, dalis Gran Desierto de Altar dykumos, kurie yra pietin\xc4\x97 Jumos dykumos dalis.'